Ego Willelmus de Briena, dominus de Paceio, per manum comitissę Matildis, quondam uxoris Vidonis, comitis Nivernensis, dedi et concessi fratribus ecclesię Fonteneti terram quam juxta domum suam de Sansueriis absque assensu meo exartaverant et tenebant, et quidquid habebant apud Sansuerias, in finagio de Lania, ex dono Willelmi, comitis Nivernensis, qui postea fuit conversus Cartusiensis, qui sicut in scriptis Fonteneti continetur, laudante filio suo Willelmo, donavit in elemosinam abbatię Fonteneti apud Sansurias locum habitationis cujusdam hominis Dei, nomine Galterii, qui ibidem religiose habitabat, et prata que idem Galterius tenebat, et insuper de primo mareschio ad excolendum in prata ad opus grangie Fonteneti quantum necesse esset ad omnes aasentias suas, in terris de Lania, et pasturas omnibus animalibus suis in bosco et in plano. Hoc donum prefatus comes Willelmus fecit in camera sua apud Tornodorum, anno ab incarnatione Domini millesimo C°XXX°IV°. Hoc postea laudavit prefatus Vido, comes Nivernensis, et inde cartam sigillo suo munitam predictis fratribus fecit. Et ego similiter, ejus exemplum secutus, predictis fratribus Fonteneti, prece comitissę Matildis et per manum ejus, laudavi et confirmavi omnia quecumque in finagio de Lania usque ad hanc diem acquisierant, et ante me tenuerant et habuerant, et omnes res eorum in toto posse meo in tuitione et defensione mea recepi, et de his adversus omnes homines garantiam me portaturum promisi. Pro his etiam habui de beneficio ecclesię decem libras, et pro duobus bubus LX solidos. Ut autem hoc ratum et inconcussum habeatur in posterum, cartam hanc fieri precepi et appensione sigilli Galterii, fratris mei, comitis de Briena, munire feci. Unde sunt testes Matildis, quondam comitissa Nivernensis, per cujus manum factum est; Willelmus, prior Fonteneti; Philippus de Corteraboti et Hugo, de Quinceio monachi; Petrus, prepositus de Paceio; Hugo, maior de Lania; Columbus, filius Marini; Petrus Alereius; Garinus, nepos ejus, et Willelmus Chainart. Actum anno ab incarnatione Domini M° centesimo nonagesimo secundo.